  Анжелика Тихонова Майя Бывальцева 2022-тӥ арын Удмуртиысь гурт но фермер возёсъёс, нимаз возёсъёслэн кузёоссы 462 сюрс гектар пала музъемъёс вылэ валэс юосты кизьыны малпало. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. Гурт возёсъёс кизён ужъёслы техниказэс дасяло. Кылем арын элькунын 230 пала тракторъёс, ю тысь но пудо сиён утялтыны 70-лэсь трос комбайнъёс, 50 сеялкаос но кизён огъетъёс басьтӥзы. « Лэсьтӥсь-поттӥсьёсын тупанкыллы луыса таяз арын ми минерал ватсэтъёсты 20 процентлы йылтӥм – 15 сюрс тоннаозь. Кизён кутсконлы тужгес трос удобрениос Вавож, Сарапул но Кияса ёросъёсысь гурт возёсъёс басьтӥзы» Александр Бречалов, Удмуртилэн тӧроез Тысё но тысёпуртэсо валэс юосллэн кидысъёссы 64,6 сюрс тонна дасямын, со чакламезлэсь 7 процентлы тросгес, етӥнлэн – 550 тонна (чакламлэсь 106 процентэз). Ӟечлыко киыдсъёсты дасян ласянь азьпалан Алнаш, Кияса, Дэри, Вотка, Вавож но Сарапул ёросъёс мыно. Куартолэзе вылӥ ӟечлыко кидыс будэтонлы юрттэт басьтыны куриськонъёсты кутыны кутскозы. Али гурт возёсъя министерствоын гурт возёсъёслы субсидиос висъяны ужкагазъёсты бичало. Будосъёсты будэтӥсьёслы таяз арын 400 миллион манет котыр сётыны чакламын. Тодэ вайытом, кылем арын тысё, тысёпуртэсо будосъёс 345 сюрс 900 гектар вал. Сӥзьыл 71,2 сюрс гектар музъемъёсты толйись юос улэ висъязы. Тегъёс: гуртвозёс кизён тулыс АлександрБречалов Удмуртия  